Verdens største fly lagde lørdag vejen forbi Billund Lufthavn, og her fik Simon Skjærlund Johansen fra Mors en oplevelse, som han sent vil glemme.

Antonov AN-225. Det er måske ikke noget, der lige får en klokke til at ringe hos de fleste, men hos flynørder bliver det ikke meget større - bogstavelig talt. Det er nemlig navnet på verdens største fly, der lørdag lagde vejen forbi Billund Lufthavn. Det samme gjorde Simon Skjærlund Johansen fra Mors. - Det er jo helt fantastisk. Der er kun den ene i verden, og meget få mennesker har været inde i den. Men den liste blev han altså tilføjet til. Billund Lufthavn havde nemlig afholdt en konkurrence, hvor ti heldige flyentusiaster fik muligheden for at komme helt tæt på og her var Simon én af dem. - Det største var jo at se den så tæt på og komme ind i den. Man kunne jo mærke flyet. Jeg lagde min hånd på landingshjulet, og det var ret fedt. Den ukrainske kæmpe blev bygget i 1985, og fløj første gang i 1988. Man har blandt andet brugt det enorme lastrum til at fragte den russiske rumfærge Buran. Der er altså noget historie gemt i flyet, og det var også tydeligt at mærke, da et kækt spørgsmål førte til en stor oplevelse. - Da vi gik rundt i lastrummet, var der en, der spurgte, om vi må se, hvor det sjove sker. Så vi var nogle stykker, der kom ind i cockpittet, og det var fantastisk, fortæller Simon Skjærlund Johansen og fortsætter: - Der var en særlig atmosfære. Det er jo et fly fra en anden tid, hvor alt er analog modsat i dag, hvor alt er computere. Og så har den jo seks gashåndtag, hvor charterfly har to. Drømmer stadig For den 26-årige flynørd startede interessen på en campingtur til netop Billund tilbage i 1999. Her blev der set mange landinger og afgange, og det blev nærmest vanedannede. - Hver gang vi kom syd for Herning, plagede jeg, om vi ikke kunne tage forbi Billund og se på fly. Som 14-årig kom han selv på vingerne i svævefly, og da han blev lidt ældre, tog han på ture til både Aalborg, Billund og Kastrup for at se på fly. Og særligt et fly rangerer højere end dem alle. Desværre er synet af det nok en drøm, der aldrig går i opfyldelse. - Det ypperste er Concorden, men den flyver ikke mere. Nummer to er nok at flyve med Boing-747. Altså en Jumbojet, det har jeg ikke prøvet. Det kan til gengæld stadig nås. For det tyske luftfartselskab, Lufthansa, har stadig nogle stykker i brug.